**මහජන සහ පාර්ශවකරුවන්ගේ අදහස් විමසීම: රජයේ ඉඩම්හී පදිංචිව සිටින පාරිභෝගිකයින් විසින් කරනු ලබන ඉල්ලීම්වලට අනුකූලව විදුලි සේවා සැපයුම් සැපයීම සඳහා විදුලි සැපයුම්කරුවන්ට යාන්ත්‍රණයක්**

විදුලි පාරිභෝගිකයන්[[1]](#footnote-1) සඳහා වූ පාරිභෝගික සේවාවේ ගුණාත්මකභාවය නංවාලීමේ අරමුණින් විදුලිබල කර්මාන්තය පිළිබඳ නියාමන ආයතනය වශයෙන් ශ්‍රි ලංකා මහජන උපයෝගිතා කොමිෂන් සභාව (කොමිෂන් සභාව) විසින් විදුලිබලය සැපයීම සහ විදුලිබලය පරිහරණය පිළිබඳව බෙදාහැරීමේ බලපත්‍රලාභීන් (ලංකා විදුලිබල මණඩලය සහ ලංකා විදුලි පෞද්ගලික සමාගම) වෙත නියාමන උපකරණ (නියෝග, රීති, කේත සහ ප්‍රකාශන, ක්‍රමවේද, ක්‍රියා පටිපාටි, පාරිභෝගික සේවා මාර්ගෝපදේශ ආදිය) සකස් කොට ඒවා ක්‍රියාත්මක කරවා ඇත.

විදුලිබලය භාවිතා කිරීම සදහා පාරිභෝගිකයන් කරනු ලබන ඉල්ලීම් සම්බන්ධයෙන් වන කාර්ය භාරය ඉටුකිරීම සදහා අවශ්‍ය කරන විධි විධාන මෙම නියාමන උපකරණ මගින් සපයා ඇත. එහෙත් රජයේ ඒ ඒ ආයතන සතු ඉඩම්හී පදිංචිව සිටින පාරිභෝගිකයන්ට විදුලිය සැපයීමේදී එම ආයතනයන්හී මැදිහත්වීම් අනුව විදුලි බලය සැපයීම ඇතුළු විදුලිබල කාර්යයන් අභියෝගයකට ලක්ව ඇත. ඒ අනුව රජයේ ඒ ඒ ආයතනයන්ට අදාළ නීති විධි විධාන සහ විදුලිබල පනතේ විධි විධාන සැලකිල්ලට ගෙන විදුලිබල පාරිභෝගිකයන්හට විදුලිය භාවිතා කිරීම සදහා ඇති අවස්ථාව තහවුරු කිරීම වෙනුවෙන් විදුලි සැපයුම්කරුවන්ට යාන්ත්‍රණයක් සකස් කිරීම සම්බන්ධයෙන් පළාත් මට්ටමින් රජයේ ඒ ඒ ආයතනවල පාර්ශවකරුවන්ගේ සහ මහජන අදහස් විමසීමට කොමිෂන් සභාව තීරණය කර ඇත.

**පසුබිම**

විදුලිබලය හා සම්බන්ධ නියාමන ආයතනය වශයෙන් කොමිෂන් සභාව විසින් ශ්‍රී ලංකාව තුළ විදුලිබලය බෙදා හැරීම සඳහා වූ බලපත්‍ර පහක් (5) නිකුත් කරනු ලැබ ඇත. ඒ අනුව, ලංකා විදුලිබල මණ්ඩලය (CEB) වෙත බලපත්‍ර හතරක් (4) ද, ලංකා විදුලි පෞද්ගලික සමාගම (LECO) වෙත එක් (1) බලපත්‍රයක් ද නිකුත් කර ඇත. බෙදාහැරීමේ බලපත්‍රලාභීන් වශයෙන් ලංකා විදුලිබල මණ්ඩලය හා ලංකා විදුලි පෞද්ගලික සමාගම යන ආයතන දෙකම බෙදාහැරීමේ මට්ටමේදී විදුලිබලය සැපයීම හා නඩත්තු කිරීම විෂයයෙහි වගකිව යුතු වේ. එබැවින් සේවා සම්පාදකයන් වශයෙන්, ලංකා විදුලිබල මණ්ඩලය හා ලංකා විදුලි පෞද්ගලික සමාගම යන ආයතන දෙකම දිවයින පුරා විදුලිබල පාරිභෝගිකයන් සමග සෘජුවම කටයුතු කළ යුතු වේ. යම් පුද්ගලයෙකු විසින් නව විදුලි සේවා සම්බන්ධතාවයක් ඉල්ලා සිටින විටදී, ඔහු බෙදාහැරීමේ බලපත්‍රලාභියාගේ පාරිභෝගිකයෙකු බවට පත්වේ. බෙදාහැරීමේ බලපත්‍රලාභීන් විසින් සිය පාරිභෝගිකයන් වෙත සේවා සම්පාදනය කිරීමේදී, එම සේවා ශ්‍රී ලංකා විදුලිබල පනත, බෙදාහැරීමේ බලපත්‍රය, කොමිෂන් සභාව විසින් නිකුත් කරන ලද රෙගුලාසි හා සෙසු නියමයන් හා මාර්ගෝපදේශයන් තුළ ප්‍රකාශිත කොන්දේසි ප්‍රකාර සම්පාදනය කළ යුතු වේ.

රජයේ ඉඩම්වල පදිංචි වී සිටින පාරිභෝගිකයන්ට විදුලි සැපයුම්කරුවන් විසින් සපයන සේවා අතර පහත සඳහන් සේවා ද සපයනු ලබයි. එම සේවා සැපයීමේදී අදාල රාජ්‍ය ආයතනවල නීති පද්ධතියට බාධා නොවන ලෙස විදුලි සැපයුම්කරුවන් හට එකී සේවා සැපයීමේ අවස්ථාව සලසා දීම මෙම යාන්ත්‍රණයෙහි අරමුණ වේ.

1. නව විදුලිබල සැපයුමක් ලබා දීම,
2. විදුලිබල අයක්‍රම පාරිභෝගිකයාගේ විදුලි ගිණුමේ නම වෙනස් කිරීම,
3. විදුලි මාර්ග අවසරය,
4. මාර්ග අවසරය හා සම්බන්ධ නිශ්චල සහ චංචල දේපලවලට අදාළව වන්දි ගෙවීම.
5. **නව විදුලිබල සැපයුම**

2009 අංක 20 දරන ශ්‍රි ලංකා විදුලිබල පනතේ 25 (1) ප්‍රකාරව විදුලි බෙදාහැරීම් බලපත්‍රලාභියෙකුගේ (ලංකා විදුලිබල මණ්ඩලය හෝ ලංකා විදුලි පෞද්ගලික සමාගම) බලයලත් ප්‍රදේශය තුළ පිහිටි යම් පරිශ්‍රයක අයිතිකරු හෝ පදිංචිකරු විසින් කරනු ලබන ඉල්ලීමක් මත බෙදාහැරීම් බලපත්‍රලාභියෙකු විසින්

1. ඒ පරිශ්‍රවලට විදුලි බලය සන්ධි කිරීම, සැපයීම හා පවත්වාගෙන යාම සහ
2. ඒ කාර්යය සදහා අවශ්‍ය විය හැකි තාක් දුරට විදුලි මාර්ග, විදුලි පිරියත හෝ ඒ දෙකම සැපයීම

කරනු ලැබිය යුතු ය.

එමෙන්ම එම පනතේ 25 (2) අනුව බලපත්‍රලාභියා විසින් ක්‍රියාත්මක කරනු ලබන යම් විදුලි බලය බෙදාහැරීම් පද්ධතියට යම් පරිශ්‍රයක් සන්ධි කිරීමේදී හෝ බලපත්‍රලාභියා විසින් කරනු ලබන විදුලි බලය සන්ධි කිරීම් හෝ සැපයීම් පිළිබඳ නියමයන්හී යම් අයුතු මනාපයක්, අයුතු වෙනස්කමක් හෝ විශේෂයක් සිදුකිරීම, බෙදාහැරීමේ බලපත්‍රලාභියා විසින් වළක්වාලිය යුතු ය.

* 1. **විදුලිබලය මූලික මානව අවශ්‍යතාවක්**

2009 අංක 20 දරන ශ්‍රි ලංකා විදුලිබල පනතේ 5 වන වගන්තිය ප්‍රකාරව විදුලිබල අමාත්‍යවරයා විසින් 2021.10.12 දින නිකුත් කළ විදුලිබල කර්මාන්තයේ පොදු ප්‍රතිපත්ති මාර්ගෝපදේශය අනුව විදුලිබලය මූලික මානව අවශ්‍යතාවක් වේ.

* 1. **නව විදුලිබල සැපයුම් සම්බන්ධයෙන් පැන නැගී ඇති ගැටලු**

ඉඩම් සංවර්ධන ආඥා පනත, රජයේ ඉඩම් ආඥා පනත සහ ඉඩම් ප්‍රධාන විශේෂ විධි විධාන පනත ඇතුළු පනත් මගින් බලය පවරා ඇති ප්‍රාදේශීය ලේකම් යටතේ ඇති රජයේ ඉඩම්වල හෝ රජයේ ඒ ඒ ආයතන (වෙරළ සංරක්ෂණ දෙපාර්තමේන්තුව, ශ්‍රී ලංකා දුම්රිය දෙපාර්තමේන්තුව, වාරිමාර්ග දෙපාර්තමේන්තුව, වනජීවී සංරක්‍ෂණ දෙපාර්තමේන්තුව, වන සංරක්‍ෂණ දෙපාර්තමේන්තුව, පුරාවිද්‍යා දෙපාර්තමේන්තුව, ජනතා වතු සංවර්ධන මණ්ඩලය, නිවාස සංවර්ධන අධිකාරිය, ශ්‍රී ලංකා වරාය අධිකාරිය, මාර්ග සංවර්ධන අධිකාරිය, නාගරික සංවර්ධන අධිකාරිය, පළාත් පාලන ආයතන, ඉඩම් කොමසාරිස් ජනරාල් සහ පළාත් ඉඩම් කොමසාරිස් ආදී වශයෙන්) සතු ඉඩම්වල හෝ දේපලවල සහ ඉඩම් ප්‍රතිසංස්කරණ කොමිෂන් සභාව සතු ඉඩම්වල හෝ දේපලවල හෝ රජයේ වෙනත් ආයතන සතු ඉඩම්වල හෝ දේපලවල වාසස්ථානය[[2]](#footnote-2) ලෙස පදිංචිව සිටින පුද්ගලයන්ට මූලික අවශ්‍යතාවක් ලෙස විදුලිබලය සැපයීමේදී ඇතුම් අවස්ථාවලදී උක්ත සඳහන් ආයතන මගින් විදුලි සැපයුම ලබා දීම සදහා අවස්ථාව නොදී සිටීම සහ විරුද්ධ වීම නිරීක්ෂණය වේ. එම විරෝධතා මත විදුලිබල බලපත්‍රලාභී ආයතන විදුලි පාරිභෝගිකයන්ට විදුලි සැපයුම ලබා නොදී සිටින අවස්ථා ද නිරීක්ෂණය වේ.

* 1. **කොන්දේසී සහිතව විදුලි සැපයුම ලබා දීම**

ශ්‍රි ලංකා විදුලිබල පනතේ 25 (7) (අ) අනුව විදුලිබල සැපයුමක් අයිතිකරුට හෝ පදිංචිකරුට අවශ්‍ය වන්නා වූ අවස්ථාවක ඔහු හෝ ඇය විසින් කරනු ලබන ඉල්ලීම පරිදි ඔහුගේ හෝ ඇයගේ ඉල්ලීමෙහි සඳහන් යෝජනා බෙදාහැරීමේ බලපත්‍රලාභියා විසින් කොතෙක් දුරට පිළිගනු ලැබේ ද යන බව ප්‍රකාශ විය යුතු අතර, බෙදාහැරීමේ බලපත්‍රලාභියා විසින් කරන ලද යම් ප්‍රතියෝජනා කිසිවක් ද එහි සඳහන් විය යුතු ය. ග

විදුලිබල පනතේ 25 (7) (ඈ) අනුව විදුලිබල අපේක්ෂිතයා විසින් පිළිගත යුතු යැයි නියම කරනු ලැබිය හැකි වෙනත් යම් නියම හා කොන්දේසි සඳහන් විය යුතු ය.

* 1. **සලකා බලනු ලබන කොන්දේසී**

අනවසරයෙන් රජයේ යම් පරිශ්‍රයක[[3]](#footnote-3) යම් පුද්ගලයකු පදිංචිව සිටින අවස්ථාවක බලපත්‍රලාභීන් පහත දැක්වෙන කොන්දේසී සලකා බලනු ලබන අතර ඒ අනුව සැපයුම ලබා දීම සලකා බලනු ලැබේ.

1. විදුලි බලය මූලික මානව අවශ්‍යතාවක් සම්පූර්ණ කිරීම සදහා පමණක්ම සැපයෙන බව,
2. රජයේ යම් ඉඩමක පදිංචි අයෙකුට විදුලිබලය සැපයීම කිසිලෙසකින් හෝ අදාළ පරිශ්‍රයේ අයිතිය සදහා සාධකයක් නොවන බව,
3. අනවසරයෙන් රජයේ ඉඩමක පදිංචිව සිටින අයෙකුට එරෙහිව අදාළ ඉඩම සතු රජයේ ආයතනය ගනු ලබන නීතිමය ක්‍රියාදාමයට සහ ඒ සම්බන්ධ අධිකරණයේ තීරණයට යටත් කොට අදාළ සැපයුම ලබා දෙන බව,
4. අනවසර පදිංචිකරුවන් නෙරපා හැරීමට හෝ අදාළ පරිශ්‍රයෙන් ඉවත් කිරීමට රජයේ ඒ ඒ ආයතන සතු බලතල ප්‍රකාරව ගනු ලබන ක්‍රියාමාර්ගවලට යටත් කොට සැපයුම ලබා දෙන බව,
5. යම් අවස්ථාවක අනවසර පදිංචිකරුවන් අදාළ පරිශ්‍රයෙන් නෙරපා හැරීමට/ඉවත් කිරීමට අධිකරණ තීරණයක් ගෙන ඒ අනුව අදාළ විදුලි ඉල්ලුම්කරු පරිශ්‍රයෙන් ඉවත් කළ හොත් හෝ නෙරපා හැරිය හොත් ඒ අනුව ලබා දී ඇති විදුලි සැපයුම අවසන් කරනු ලබන බව,
6. **විදුලිබල අයක්‍රම පාරිභෝගිකයාගේ විදුලි ගිණුමේ නම වෙනස් කිරීම**

රජයේ ඉඩමක හෝ දේපළක පදිංචි වී සිටින අයක්‍රම පාරිභොගිකයකු[[4]](#footnote-4) වෙනස් වී වෙනත් පාරිභෝගිකයකු අදාළ පරිශ්‍රයේ පදිංචි වී ඇති අවස්ථාවක විදුලි ගිණුමේ නම නව පාරිභෝගිකයා නමින් වෙනස් කිරීමට විදුලිබල බලපත්‍රලාභියාට සිදු වේ. එවැනි අවස්ථාවකදී ද පහත සඳහන් කොන්දේසී පනවා පාරීභෝගිකයාගේ විදුලි ගිණුමේ නම වෙනස් කළ හැකිය.

* 1. **විදුලිබල අයක්‍රම පාරිභෝගිකයාගේ විදුලි ගිණුමේ නම වෙනස් කිරීම සම්බන්ධයෙන් පැන නැගී ඇති ගැටළු**

රජයේ ඉඩමක හෝ දේපළක පදිංචි වී සිටින අයක්‍රම පාරිභොගිකයකු වෙනස් වී වෙනත් පාරිභෝගිකයකු අදාළ පරිශ්‍රයේ පදිංචි වී ඇති අවස්ථාවක විදුලි ගිණුමේ නම නව පාරිභෝගිකයා නමින් වෙනස් කිරීමට විදුලිබල බලපත්‍රලාභියා කටයුතු කිරීමේදී ඇතැම් අවස්ථාවලදී ඉඩම් අයිතිය ඇති රාජ්‍ය ආයතනය ඒ සඳහා විරුද්ධ වේ. රාජ්‍ය නිලධාරීන් සඳහා සපයා ඇති නිල නිවාසයන්හී විදුලි ගිණුම් ඒ ඒ රාජ්‍ය ආයතනය නමින් පවත්වා ගෙන යනු ලබන අතර විදුලි ගිණුමේ හිඟ මුදල් සම්බන්ධයෙන් විදුලිය විසන්ධි කිරීමක් කළහොත් එහි නැවැත සන්ධි කිරීමේ ගාස්තු ගිණුම් හිමියාගෙන් අයකර ගැනීමට කටයුතු කිරීමේදී ගැටළු මතු වේ.

* 1. **සලකා බලනු ලබන කොන්දේසී**
1. විදුලි බලය මූලික මානව අවශ්‍යතාවක් සම්පූර්ණ කිරීම සදහා පමණක්ම සලකා විදුලි ගිණුමේ නම වෙනස් කරන බව,
2. රජයේ යම් ඉඩමක පදිංචි අයෙකුට විදුලි ගිණුමේ නම වෙනස් කිරීම කිසිලෙසකින් හෝ අදාළ පරිශ්‍රයේ අයිතිය සදහා සාධකයක් නොවන බව,
3. අනවසරයෙන් රජයේ ඉඩමක පදිංචිව සිටින අයක්‍රම පාරිභෝගිකයාට එරෙහිව අදාළ ඉඩම සතු රජයේ ආයතනය ගනු ලබන නීතිමය ක්‍රියාදාමයට සහ ඒ සම්බන්ධ අධිකරණයේ තීරණයට යටත් කොට අදාළ ගිණුමේ නම වෙනස් කරන බව,
4. අනවසර පදිංචිකරුවා (අයක්‍රම පාරිභෝගිකයා) නෙරපා හැරීමට හෝ අදාළ පරිශ්‍රයෙන් ඉවත් කිරීමට රජයේ ඒ ඒ ආයතන සතු බලතල ප්‍රකාරව ගනු ලබන ක්‍රියාමාර්ගවලට යටත් කොට සැපයුම ලබා දෙන බව,
5. යම් අවස්ථාවක අනවසර පදිංචිකරුවා (අයක්‍රම පාරිභෝගිකයා) අදාළ පරිශ්‍රයෙන් නෙරපා හැරීමට/ඉවත් කිරීමට අධිකරණ තීරණයක් ගෙන ඒ අනුව අදාළ අයක්‍රම පාරිභෝගිකයා පරිශ්‍රයෙන් ඉවත් කළ හොත් හෝ නෙරපා හැරිය හොත් ඒ අනුව නම වෙනස් කර ඇති විදුලි සැපයුම අවසන් කරනු ලබන බව,
6. රාජ්‍ය නිලධාරීන් සඳහා සපයා ඇති නිල නිවාසයන්හී විදුලි ගිණුම් නිල නිවාසය හිමි වී ඇති නිලධාරියා නමින් අදාළ කාල සීමාවට පමණක් සීමා වන ලෙස ගිණුමේ නම වෙනස් කරන බව, යනාදී කොන්දේසී සලකා බලනු ලැබේ.
7. **විදුලි මාර්ග අවසරය**

2009 අංක 20 දරන ශ්‍රී ලංකා විදුලිබල පනතේ 1 වන උපලේඛනයේ 3 වන අයිතමය ප්‍රකාරව බලපත්‍රලාභියකුගේ බලපත්‍රයක් මගින් කර ගෙන යාම පිණිස බලපත්‍රලාභියාට බලය දී ඇති කටයුතු කරගෙන යාම සම්බන්ධිත යම් කාර්යයක් සඳහා බලපත්‍රලාභියකුට යම් ඉඩමක් මත, යටින් හෝ උඩින් විදුලි මාර්ගයක් සවි කිරීම හෝ සවි කොට පවත්වා ගැනීම අවශ්‍ය කරන්නා වූ හෝ උචිත වන්නා වූ අවස්ථාවක මාර්ග අවසරය ගත යුතු වේ.

* 1. **මාර්ග අවසරය ලබා ගැනීම සඳහා බලපත්‍රලාභියා වෙත පැවරෙන වගකීම**

ඒ අනුව 2013 අංක 31 දරන ශ්‍රී ලංකා විදුලිබල (සංශෝධිත) පනත මගින් සංශෝධිත 2009 අංක 20 දරන ශ්‍රී ලංකා විදුලිබල පනත තුළ පනවා ඇති විධිවිධාන තුළ දැක්වෙන පරිදි, ඕනෑම ඉඩමක් මතින් ඉඩමකට උඩින් හෝ පොළව යටින් විදුලි මාර්ග ස්ථාපනය කිරීමට හා ස්ථාපනය කොට තැබීමට හා එවන් විදුලි මාර්ග පරීක්ෂා කිරීම, නඩත්තු කිරීම, සැකසීම, අලුත්වැඩියා කිරීම, වෙනස් කිරීම, ඉවත් කිරීම, හෝ මාරු කිරීම යන අවශ්‍යතා සඳහා ඕනෑම ඉඩමකට ඇතුළ්වීමට බලපත්‍රලාභීන්ට ඉඩම් අයිතිකරුගෙන්/පදිංචිකරුගෙන් කැමැත්ත/අවසරය නැතහොත් අවශ්‍ය මාර්ග අවසරය[[5]](#footnote-5) ගත යුතු ය.

* 1. **විදුලි මාර්ග අවසරය සම්බන්ධයෙන් ප්‍රාදේශීය ලේකම්ගේ බලතල**

එමෙන්ම 2013 අංක 31 දරන ශ්‍රී ලංකා විදුලිබල (සංශෝධිත) පනතේ 17 වන වගන්තිය ප්‍රකාරව මාර්ග අවසරය ලබා ගැනීම සහ සුරක්ෂිත කර ගැනීම පිණිස බලපත්‍රලාභියකු විසින් සියලුම සාධාරණ ප්‍රයත්නයන් රැගෙන ඇති සහ එම ප්‍රයත්නයන් අසාර්ථක වී ඇති අවස්ථාවක, අවස්ථාවෝචිත පරිදි ඉඩම උඩින් මාර්ග අවසරය ඉල්ලා ඇති ඉඩම හෝ සවිකර ඇති විදුලි මාර්ගයන් ඒ ඉඩමෙන් ඉවත් කිරීමට ඉල්ලා සිටින ඉඩම පිහිටි පරිපාලන දිස්ත්‍රීක්කයේ ප්‍රාදේශීය ලේකම්වරයා විසින්, අදාළ ඉඩමේ අයිතිකරුට හෝ පදිංචිකරුට කරුණු ඉදිරිපත් කිරීමට අවස්ථාවක් ලබා දීමට පරීක්ෂණයක් පැවැතිවිය යුතු ය.

* 1. **විදුලි මාර්ග අවසරය සම්බන්ධයෙන් ප්‍රාදේශීය ලේකම් විසින් කොන්දේසී පැන වීම**

ඒ අනුව පරීක්ෂණයක් පැවැත්වීමෙන් පසුව; සහ බලපත්‍රලාභියාට ඔහුගේ බලපත්‍රයෙන් කරගෙන යාමට බලය දෙන ලද කාර්යයන් කරගෙන යෑම පිණිස බලපත්‍රලාභියාට අදාළ අයිතිකරුගේ හෝ පදිංචිකරුගේ ඉඩම මතින්, ඉඩම උඩින් හෝ ඉඩම යටින් විදුලි මාර්ගයක් සවිකිරීම සහ සවිකර පවත්වාගෙන යාම අවශ්‍යවන බවට සහ යෝග්‍යවන බවට සෑහීමට පත්වීමෙන් පසුව, කොන්දේසි විරහිතව හෝ ප්‍රාදේශීය ලේකම්වරයා විසින් සුදුසු යයි සලකනු ලබන යම් පිරිවිතරයන්ට, කොන්දේසිවලට සහ නියමයන්ට යටත්ව සහ දෙයාකාරයෙන් එක් අකාරයක් විය හැකි ක්‍රමයකට, අවස්ථාවෝචිත පරිදි, ඉහත සඳහන් පරිදි බලපත්‍රලාභියාට බලය පවරා ඇති කාර්යයන් කරගෙන යාමට බලපත්‍රලාභියාට බලය දීම හෝ එම කාර්යයන් කරගෙන යාමෙන් බලපත්‍රලාභියා වැලැක්වීම කළ යුතුය.

* 1. **සලකා බලනු ලබන කොන්දේසී**
1. විදුලි බලය මූලික මානව අවශ්‍යතාවක් සම්පූර්ණ කිරීම සදහා පමණක්ම යන්න සලකා බලා එය සපුරාලීම සදහා පමණක් අවශ්‍ය මාර්ග අවසරය ප්‍රදානය කඅරන බව,
2. රජයේ යම් ඉඩමක පදිංචි අයෙකුට විදුලිබලය සැපයීම ප්‍රදානය කෙරෙන මාර්ග අවසරය කිසිලෙසකින් හෝ අදාළ පරිශ්‍රයේ අයිතිය සදහා සාධකයක් නොවන බව,
3. අනවසරයෙන් රජයේ ඉඩමක පදිංචිව සිටින අයෙකුට එරෙහිව අදාළ ඉඩම සතු රජයේ ආයතනය ගනු ලබන නීතිමය ක්‍රියාදාමයට සහ ඒ සම්බන්ධ අධිකරණයේ තීරණයට යටත් කොට අදාළ මාර්ග අවසරය ප්‍රදානය කරන බව,
4. අනවසර පදිංචිකරුවන් නෙරපා හැරීමට හෝ අදාළ පරිශ්‍රයෙන් ඉවත් කිරීමට රජයේ ඒ ඒ ආයතන සතු බලතල ප්‍රකාරව ගනු ලබන ක්‍රියාමාර්ගවලට යටත් කොට අවසරය ප්‍රදානය කරන බව,
5. යම් අවස්ථාවක අනවසර පදිංචිකරුවන් අදාළ පරිශ්‍රයෙන් නෙරපා හැරීමට/ඉවත් කිරීමට අධිකරණ තීරණයක් ගෙන ඒ අනුව අදාළ විදුලි ඉල්ලුම්කරු පරිශ්‍රයෙන් ඉවත් කළ හොත් හෝ නෙරපා හැරිය හොත් ඒ අනුව ලබා දී ඇති මාර්ග අවසරය අවසන් කෙරෙන බව,
6. මාර්ග අවසරය ප්‍රදානය කිරීම හේතුවෙන් අදාළ විදුලි ඉල්ලුම්කරුට හෝ වෙනත් පාර්ශවයකට ප්‍රවේශය සදහා මාර්ගයක් නිර්මාණය නොවන බව යනාදී කොන්දේසී සලකා බලනු ලැබේ.

1. **මාර්ග අවසරය හා සම්බන්ධ නිශ්චල සහ චංචල දේපලවලට අදාළව වන්දි ගෙවීම**

2009 අංක 20 දරන ශ්‍රී ලංකා විදුලිබල පනතේ 1 වන උපලේඛනයේ 4 වන අයිතමය ප්‍රකාරව ප්‍රාදේශීය ලේකම්වරයා විසින් සිය අභිමතය පරිදි හෝ බලපෑමට ලක්වූ පුද්ගලයෙකුගේ අයැදුම්පතකට අනුව, බලපත්‍රලාභියා යම් පුද්ගලයෙකු වෙත යම් වන්දි මුදලක් ගෙවිය යුතුව පවත්නේද යන්න තීරණය කිරීම සඳහා පරීක්ෂණයක් පවත්වා පහත කරුණු මත ගෙවිය යුතු වන්දි මුදල තීරණය කළ හැක:

1. මාර්ග අවසරය ප්‍රදානය කිරීම,
2. ඉඩමට හෝ චංචල දේපළවලට  සිදු වූ යම් අලාභහානි - (බලපත්‍රලාභියකු විසින් මාර්ග අවසරයකින් පවරන ලද යම් අයිතියක් ක්‍රියාත්මක කිරීමේ ප්‍රතිඵලයක් වශයෙන් යම් ඉඩමකට හෝ චංචල දේපලකට යම් හානියක් සිදුවන අවස්ථාවක, එම ඉඩම හෝ චංචල දේපළ කෙරෙහි සම්බන්ධතාව ඇති යම් තැනැත්තකු විසින් එම අලාභහානිය සම්බන්ධයෙන් බලපත්‍රලාභියාගෙන් සාධාරණ වන්දි මුදලක් අය කර ගනු ලැබිය හැකිය)
3. යම් පුද්ගලයෙකුගේ යම් ඉඩමක් හෝ චංචල දේපළක් භුක්ති විඳීමේ දී ඇති වූ බාධා කිරීමක් - (බලපත්‍රලාභියකු විසින් මාර්ග අවසරයකින් පවරන ලද යම් අයිතියක් ක්‍රියාත්මක කිරීමේ ප්‍රතිඵලයක් වශයෙන් යම් තැනැත්තෙකු හට යම් ඉඩමක් හෝ චංචල දේපළක් භුක්ති විඳීමේ දී බාධා කිරීමක් සිදු වූ අවස්ථාවක, ඒ බාධා වීම සම්බන්ධයෙන් ප්‍රාදේශිය ලේකම් විසින් තීරණය කරනු ලැබිය හැකි යම් වන්දි මුදලක් ඔහු‍ට හෝ ඇයට බලපත්‍රලාභියාගෙන් අය කර ගත හැකිය).
	1. **මාර්ග අවසරය හා සම්බන්ධ නිශ්චල සහ චංචල දේපලවලට අදාළව වන්දි ගෙවීමසම්බන්ධයෙන් පැන නැගී ඇති ගැටළු**

 රජයේ ඉඩම් මතින්, උඩින්, යටින් විදුලි රැහැන් මගක් සවි කෙරෙන අවස්ථාවකදී මාර්ග අවසරයට අදාළව වන්දි ගෙවීමේදී රජයේ ඉඩම්හී කාලයක් තිස්සේ පදිංචිව සිටින සහ ගස් අතු වගා කොට ඇති පුද්ගලයෙකකුට තමාට අහිමි වන ගස් අතුවලට අදාළව වන්දියක් ගැනීමට යාමේදී ඇතැම් තැනක එම වන්දිය ලබා දීමට රජයේ ආයතනයෙන් විරෝධතා මතුව ඇත.

1. **පාර්ශවකරුවන්ගේ අදහස් විමසීම**

රජයේ යම් ඉඩමක හෝ දේපලක පදිංචිව සිටින යම් පුද්ගලයකුට නව විදුලි සැපයුමක් ලබා දීමේදී හෝ එවැනි යම් පදිංචිකරුවකු නමින් විදුලි ගිණුමේ නම වෙනස් කිරීමේදී හෝ රජයේ යම් ඉඩමක් මතින්, උඩින් හෝ යටින් විදුලි රැහැන් මගක් සවි කිරීමේදී හෝ සවි කර තබා ගැනීමේදී එම කාර්යයන් කරගෙන යාමට බලපත්‍රලාභියාට යාන්ත්‍රණයක් සකස් කිරීම මෙම අදහස් විමසීමේ අරමුණයි. ඒ අනුව මෙම යාන්ත්‍රණය සකස්කර ගැනීම සඳහා පහත සඳහන් කාරණා හඳුනා ගැනීම අවශ්‍ය වේ.

1. උක්ත දක්වා ඇති කාරණාවලට (නව විදුලි සැපයුම, විදුලි ගිණුමේ නම වෙනස් කිරීම හෝ විදුලි මාර්ග අවසරය) අදාළව ඒ ඒ ආයතනයන්ට අදාළ නීති රීති ප්‍රතිපාදනයන්හී පසුබිම,
2. ඒ ඒ ආයතන මෙම කාරණා සම්බන්ධයෙන් හඳුනාගත් ප්‍රායෝගික ගැටළු,
3. නව විදුලි සැපයුම, විදුලි ගිණුමේ නම වෙනස් කිරීම හෝ විදුලි මාර්ග අවසරය සම්බන්ධයෙන් ඒ ඒ ආයතනයන්හී විසදුම් සහ යෝජනා,
4. නව විදුලි සැපයුම, විදුලි ගිණුමේ නම වෙනස් කිරීම හෝ විදුලි මාර්ග අවසරය සම්බන්ධයෙන් පැනවිය හැකි කොන්දේසී

යනාදී කරුණු සම්බන්ධයෙන් අදහස් අපේක්ෂා කෙරේ.

1. 2009 අංක 20 දරන ශ්‍රි ලංකා විදුලිබල පනතට අනුව පාරිභෝගිකයා යන්නෙන්, ශ්‍රි ලංකාව් විදුලිබල පාරිභෝගිකයකු අදහස් වන අතර, විදුලි බලය අපේක්ෂිතව සිටින පාරිභෝගිකයකු ද ඊට ඇතුළත් වේ. [↑](#footnote-ref-1)
2. 2009 අංක 20 දරන ශ්‍රි ලංකා විදුලිබල පනතට අනුව වාසස්ථානය යන්නෙන්, පුද්ගලික වාසස්ථානයක් ලෙස පදිංචි වී සිටින (පදිංචි වී නොමැති නම්) අවසාන කාලයෙහි පදිංචි වී සිටි හෝ පදිංචිය පිණිස අදහස් කළ ගොඩනැගිල්ලක් හෝ ගොඩනැගිල්ලක කොටසක් අදහස් වේ. [↑](#footnote-ref-2)
3. 2009 අංක 20 දරන ශ්‍රි ලංකා විදුලිබල පනතට අනුව පරිශ්‍රය යන්නට, යම් ඉඩමක්, ගොඩනැගිල්ලක් හෝ ඉදි කිරීමක් ඇතුළත් වේ. [↑](#footnote-ref-3)
4. 2009 අංක 20 දරන ශ්‍රි ලංකා විදුලිබල පනතට අනුව අයක්‍රම පාරිභෝගිකයා යන්නෙන් විදුලිබල පනතේ 25 වන වගන්තිය ප්‍රකාර බෙදාහැරීමේ බලපත්‍රලාභියකුගෙන් විදුලි බලය සැපයුමක් අවශ්‍ය කරන සහ ඒ බෙදාහැරීමේ බලපත්‍රලාභියා විසින් සැපයුම දෙන ලද තැනැත්තකු අදහස් වේ. [↑](#footnote-ref-4)
5. 2009 අංක 20 දරන ශ්‍රි ලංකා විදුලිබල පනතට අනුව අවශ්‍ය මාර්ග අවසරය යන්නෙන්, ඉඩම මත, යට හෝ උඩින් විදුලි රැහැන් මග සවි කිරීම පිණිස සහ සවි කොට තැබීම පිණිස බලපත්‍රලාභියාට දෙනු ලබන කැමැත්ත සහ විදුලි රැහැන පරික්ෂා කිරීමේ, නඩත්තු කිරීමේ, ගැලපීමේ, අලුත්වැඩියා කිරීමේ, වෙනස් කිරීමේ, ප්‍රතියෝජනය කිරීමේ හෝ ඉවත් කිරීමේ කාර්යය සඳහා ඉඩමට ප්‍රවේහය පිණිස ඉඩ දීම අදහස් වේ. [↑](#footnote-ref-5)